Dennis Flydtkjær (DF), 2009-05-20:
Den 26. februar udsendte vi jo i Dansk Folkeparti en pressemeddelelse om, at vi ville fremsætte et forslag om, at der skulle indføres en behandlingsgaranti på 48 timer, hvilket vil sige, at den selvmordstruede skal tilbydes en opfølgende og opsøgende behandling inden for den tidsramme.
En uge efter meldte Socialistisk Folkeparti så ud, at de også ville have en behandlingsgaranti på 48 timer til selvmordstruede.
Vi ved jo godt, at Socialistisk Folkeparti i stor stil er begyndt at benytte sig af fokusgrupper, og der glæder det mig da, at Dansk Folkeparti åbenbart er blevet en af de her fokusgrupper, som Socialistisk Folkeparti benytter sig af.
I Dansk Folkeparti er vi jo kun glade for, at vores budskaber bliver spredt rundt i de andre partier.
Så er der jo en større chance for, at vi får det igennem.
Det glæder os derfor, at vi på det her punkt er enige med Socialistisk Folkeparti.
Der er ca. 700-800, der begår selvmord hvert år, og cirka ti gange flere forsøger selvmord.
Livslinien oplyser også, at man i gennemsnit besvarer ca. 12.000 opkald om året fra mennesker, der går med selvmordstanker.
Det bevidner, at vi står med et alvorligt samfundsproblem, når vi taler om selvmordstruede.
Jeg vil derfor gerne slå fast, at ethvert selvmord er et selvmord for meget, og at tanker om selvmord altid skal tages alvorligt.
Tal viser jo, at hver tredje, der kommer på skadestuen i forbindelse med et selvmordsforsøg, bliver sendt hjem uden nogen former for hjælp, men samtidig viser forskning, at man med en aktiv opfølgning og støtte til selvmordstruede personer kan halvere antallet af gentagne selvmordsforsøg.
Alene i 2006 kom 4.026 mennesker på skadestuerne efter et selvmordsforsøg, og det er egentlig et meget skræmmende tal.
Specielt skræmmende er det jo så, at en tredjedel af dem bliver sendt hjem uden nogen form for hjælp.
Netop derfor er det vigtigt med en behandlingsgaranti på 48 timer.
Tilbuddet om behandling kan være meget forskelligt, alt efter hvilken situation den selvmordstruede person er i, så selve fremgangsmåden skal naturligvis være underlagt en lægefaglig eller psykologfaglig vurdering.
Men min pointe er, at ingen selvmordstruede - hverken unge, gamle eller sindslidende - skal være overladt til at gentage og måske fuldbyrde deres handling efter et selvmordsforsøg.
Det kan vi som samfund ganske enkelt ikke være bekendt.
Angående oprettelse at et selvmordsforebyggende råd må jeg sige, at jeg er meget enig med sundhedsministeren.
Jeg mener ikke, at der skal oprettes et sådant råd, da vi allerede har Center for Selvmordsforskning.
Centerets opgave er jo allerede bl.a. at foreslå indsatsområder i det forebyggende arbejde og evaluere indsatser, der allerede er sat i gang for at undgå selvmord.
Jeg tror da ikke, at det er en god løsning, at vi laver et nyt råd, som skal have nogle af de samme kompetencer som Center for Selvmordsforskning.
Det vil blot sprede fokus, at der er to instanser i stedet for en, hvilket jeg ikke mener må være hensigten.
I stedet vil vi i Dansk Folkeparti gerne være med til at diskutere, om der eventuelt skal lægges nye beføjelser eller opgaver over til Center for Selvmordsforskning, hvis det er det, der skal til.
Angående tilbud om støtte til pårørende deler jeg til fulde synspunktet om, at det også er vigtigt, at pårørende får bearbejdet deres tragiske oplevelser, som det jo er, når man har en ven eller et familiemedlem, som begår eller forsøger selvmord.
Det er dog ret udgiftskrævende, da det koster 40 mio. kr. bare for det ene tiltag om året, og derfor håber jeg, at vi sammen kan finde penge til en sådan ordning i forbindelse med satspuljeforhandlingerne senere på året.
Dansk Folkepartis holdning er klar: Et selvmord er et for meget.